કોપર અને ટીનમાં ઉછાળા
મુંબઈ: વિશ્ર્વ બજારમાં ડૉલર ઈન્ડેક્સમાં સુધારાતરફી વલણ રહ્યું હોવા છતાં ૯૨.૭૬ની ઊંચી સપાટી કરતાં નીચે ક્વૉટ થઈ રહ્યો હોવાથી આજે લંડન ખાતે કોપરમાં સુધારાતરફી વલણ જળવાઈ રહ્યું હોવાના અહેવાલ સાથે સ્થાનિક ધાતુ બજારમાં પણ કોપર, લીડ ઈન્ગોટ્સ, ટીન, નિકલ અને બ્રાસ શીટ કટિંગ્સમાં સ્ટોકિસ્ટોની લેવાલી ઉપરાંત સાર્વત્રિક સ્તરેથી માગ રહેતાં ભાવમાં કિલોદીઠ રૂ. ૧થી ૧૧નો સુધારો આવ્યો હતો, જ્યારે બ્રાસ યુટેન્સિલ્સ સ્ક્રેપ, એલ્યુમિનિયમ અને ઝિન્ક સ્લેબમાં ખપપૂરતી માગને ટેકે ભાવમાં ટકેલું વલણ રહ્યું હતું.
આજે આંતરરાષ્ટ્રીય વિનિમય બજારમાં ડૉલર ઈન્ડેક્સ ગઈકાલના બંધથી ૦.૮ ટકા વધીને ૯૨.૨૯ આસપાસ ક્વૉટ થઈ રહ્યો હતો. જોકે, મે અંતની ૯૨.૭૬ ની સપાટી કરતાં નીચી સપાટીએ હોવાથી લંડન મેટલ એક્સચેન્જ ખાતે રોકાણકારોની કોપર સહિતની ચોક્કસ ધાતુઓમાં લેવાલી રહેતાં ભાવમાં સુધારા તરફી વલણ રહ્યું હતું. પ્રાપ્ત અહેવાલ અનુસાર આજે સત્રના આરંભે કોપરના ત્રણ મહિને ડિલિવરી શરતે ભાવ ગઈકાલના બંધથી ૧.૨ ટકા વધીને ક્વૉટ થઈ રહ્યા હતા. દરમિયાન સ્થાનિક ધાતુ બજારમાં આજે વૈશ્ર્વિક પ્રોત્સાહક અહેવાલે સ્ટોકિસ્ટોની આક્રમક લેવાલી ઉપરાંત વપરાશકાર ઉદ્યોગ તથા સ્થાનિક ડીલરોની માગને ટેકે કોપર કેબલ સ્ક્રેપ અને કોપર વાયરબારના ભાવ કિલોદીઠ રૂ. ૧૧ વધીને અનુક્રમે રૂ. ૭૨૮ અને રૂ. ૭૫૬, કોપર સ્ક્રેપ હેવી અને ટીનના ભાવ કિલોદીઠ રૂ. ૧૦ વધીને અનુક્રમે રૂ. ૭૨૩૦ અને રૂ. ૨૫૬૫, નિકલના ભાવ કિલોદીઠ રૂ. ૭ વધીને રૂ. ૧૪૦૫, કોપર આર્મિચરના ભાવ કિલોદીઠ રૂ. ૬ વધીને રૂ. ૭૦૩, કોપર યુટેન્સિલ્સ સ્ક્રેપના ભાવ કિલોદીઠ રૂ. ૫ વધીને રૂ. ૬૫૦, બ્રાસ શીટ કટિંગ્સના ભાવ કિલોદીઠ રૂ. ૨ વધીને રૂ. ૫૧૦ અને લીડ ઈન્ગોટ્સના ભાવ કિલોદીઠ રૂ. ૧ વધીને રૂ. ૧૮૩ના મથાળે રહ્યા હતા.
જોકે, આજે વપરાશકાર ઉદ્યોગ તથા સ્થાનિક ડીલરોની છૂટીછવાઈ માગને ટેકે બ્રાસ યુટેન્સિલ્સ સ્ક્રેપ, એલ્યુમિનિયમ યુટેન્સિલ્સ સ્ક્રેપ, એલ્યુમિનિયમ ઈન્ગોટ્સ અને ઝિન્ક સ્લેબના ભાવ અનુક્રમે કિલોદીઠ રૂ. ૪૫૩, રૂ. ૧૬૭, રૂ. ૨૦૯ અને રૂ. ૨૪૩ના મથાળે ટકેલા રહ્યા હતા.
ડેરિવેટિવ્ઝ સેગમેન્ટ રિપોર્ટ
મુંબઇ: બીએસઈના ડેરિવેટિવ્ઝ સેગમેન્ટમાં મંગળવારે કુલ ૨,૯૯,૧૬૨.૦૩ કરોડનું ટર્નઓવર થયું હતું. કુલ ૮૨,૨૩૩ સોદાઓમાં ૩૬,૬૫,૭૨૫ કોન્ટ્રેક્ટનાં કામકાજ થયાં હતાં. કુલ ૩૬,૦૧,૫૫૨ કોન્ટ્રેક્ટ્સના ઓપન ઈન્ટરેસ્ટ રહ્યા હતા. ઈન્ડેક્સ ફ્યુચર્સ કોન્ટ્રેક્ટ્સમાં ૧.૦૮ કરોડના ૧૩ સોદામાં ૧૩ કોન્ટ્રેક્ટ્સનાં કામકાજ થયાં હતાં. ઈન્ડેક્સ કોલ ઓપ્શનના ટ્રેડ થયેલા ૪૦,૪૯૦ સોદામાં ૧૮,૧૧,૩૫૬ કોન્ટ્રેક્ટ સાથે ૧,૫૮,૦૦૨.૩૫ કરોડનું કામકાજ થયું હતું.